Vistos els escrits de convocatòria de vaga formulats pels respectius comitès d'empresa de Transports de Barcelona, SA, i Ferrocarril Metropolità de Barcelona, SA (registrats d'entrada en data 14 de febrer de 2012), prevista per als dies 27, 28 i 29 de febrer i 1 de març de 2012, de 0 a 24 hores, a excepció del personal que presta servei en torn de nit a Ferrocarril Metropolità de Barcelona, SA, que començaria a les 22 hores dels dies 26, 27, 28, i 29 de febrer, i que afectaran la totalitat de les respectives plantilles;
Atès que el servei de transport de viatgers que efectuen les empreses Transports de Barcelona, SA, i Ferrocarril Metropolità de Barcelona, SA, a la zona del Barcelonès, cal considerar-ho un servei essencial per a la comunitat ja que la seva interrupció afectaria el dret a la lliure circulació, recollit a l'article 19 de la Constitució;
Atès que l'autoritat governativa ha d'establir les mesures necessàries per tal de mantenir el servei essencial, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució;
Atès que el transport públic d'autobús i metro és un element indispensable en l'entorn ciutadà, que desplaça dos milions de viatgers diaris i que garanteix el dret a la mobilitat, i facilita l'accés als llocs de treball, als de residència, als centres hospitalaris, als comerços i als centres d'activitat econòmica, social i cultural, raó per la qual constitueix un mitjà necessari per al desenvolupament d'altres drets, tot i l'existència d'altres mitjans de transport públic, com el servei de Rodalies de Renfe, els Ferrocarrils de la Generalitat de Catalunya, altres empreses d'autobusos amb parades a l'interior de Barcelona, el servei públic de taxi o el desplaçament mitjançant automòbils privats o també la bicicleta;
Atès que la vaga afecta un gran nombre d'usuaris i una zona densament poblada com és la ciutat de Barcelona i les seves rodalies, que la durada de la vaga és de quatre dies consecutius, que el servei afectat és tant el transport de superfície com el transport suburbà i que del fet de quedar-se la ciutat pràcticament sense mitjans de transport públic els col·lectius més afectats són, de manera especial, les persones sense vehicle particular, persones grans, persones de mobilitat reduïda i també els residents en zones perifèriques de la ciutat;
Atès que durant aquestes dates la ciutat acull al recinte de Fira de Barcelona el Mobile World Congress, que, segons dades de la darrera edició, el nombre de persones que van accedir al recinte es va xifrar en 73.000 per dia i que de les quals més de 60.000 eren visitants; valorant aquestes dades, i tenint en compte que en la present edició aquestes xifres es poden incrementar, és, per tant, previsible que el nombre de desplaçaments que habitualment absorbeix el servei de transport públic també s'incrementi de manera considerable i provoqui importants col·lapses en qualsevol punt de la ciutat i, molt especialment, al voltant del recinte firal.
Així mateix, cal considerar també el greu impacte que la vaga podria suposar per al futur econòmic de la ciutat de Barcelona i de Catalunya en relació amb els esdeveniments de transcendència internacional;
Atès que la present vaga de transport obeeix a dues convocatòries, amb diferent afectació si concorren les dues al mateix temps o no, cal preveure l'establiment de dos serveis mínims diferents, ja que l'impacte per a la població no és el mateix, i atès que s'ha de donar publicitat a la ciutadania i a les empreses afectades del seu contingut amb suficient antelació, és per aquest motiu que la present Ordre preveu cadascun dels dos supòsits.
És en atenció a les raons exposades que, en cas que la vaga es dugui a terme simultàniament per les plantilles de les dues empreses, es considera adient fixar uns serveis mínims consistents en el 65% del servei durant les hores punta, és a dir, de 6.30 a 9.30 hores i de 17.00 a 20.00 hores, i en el 30% del servei durant les hores vall, és a dir, durant la resta de franges horàries.
Si la vaga es duu a terme per la plantilla d'un únic operador, es considera adient fixar-los en el 50% del servei durant les hores punta, i en el 20% del servei durant les hores vall.
Atès que el servei d'autobusos de barri és un servei específic pensat per zones de la ciutat que, per les seves característiques urbanístiques o orogràfiques no permeten el pas d'autobusos de grandària estàndard i són zones de difícil accessibilitat, i és un servei destinat fonamentalment a persones d'edat avançada o amb problemes de mobilitat que fa que la seva possibilitat de desplaçament sigui més difícil, és per aquest motiu que es considera adient mantenir una unitat per línia en aquest servei durant tot el dia;
En qualsevol cas, es mantindrà el servei indispensable per poder donar la infraestructura imprescindible per al funcionament dels serveis mínims assenyalats i s'haurà de complir el servei necessari per cobrir les sortides i les entrades des de les terminals en els inicis i finals de trajecte; l'empresa, d'acord amb el comitè de vaga, podrà establir la distribució del nombre d'unitats per línia, tant d'autobusos com de trens, sempre que en còmput global no superi els màxims fixats anteriorment;
Atès que en acte de mediació de 20 de febrer de 2012, les parts en conflicte han formulat les seves propostes de serveis mínims, tal com consta en els respectius expedients;
Atès el que disposen l'article 28.2 de la Constitució espanyola; l'article 170.1 i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març; i 122/1990 i 123/1990, de 2 de juliol,
La situació de vaga formulada pels respectius comitès d'empresa de Transports de Barcelona, SA, i Ferrocarril Metropolità de Barcelona, SA, prevista per als dies 27, 28 i 29 de febrer i 1 de març de 2012, de 0 a 24 hores, a excepció del personal que presta servei en torn de nit a Ferrocarril Metropolità de Barcelona, SA, que començaria a les 22 hores dels dies 26, 27, 28, i 29 de febrer, i que afecta la totalitat de les respectives plantilles, s'entendrà condicionada al manteniment dels serveis mínims següents:
Si la vaga afecta les dues empreses:
Durant les hores punta, 6.30 a 9.30 hores i de 17.00 a 20.00 hores: 65% del servei.
Durant les hores vall, resta de franges horàries: 30% del servei.
Durant les hores punta, 6.30 a 9.30 hores i de 17.00 a 20.00 hores: 50% del servei.
Durant les hores vall, resta de franges horàries: 20% del servei.
Línies de busos de barri: un vehicle per a cadascuna de les línies de barri durant tot el dia.
Es mantindrà el servei indispensable per poder donar la infraestructura imprescindible per al funcionament dels serveis mínims establerts, i poder reiniciar el servei.
S'haurà de complir el servei necessari per cobrir les sortides i les entrades des de les terminals en els inicis i finals de trajecte.
L'empresa, d'acord amb el comitè de vaga, podrà establir la distribució del nombre d'autobusos per línia, sempre que en còmput global no superi els màxims fixats anteriorment.
Les empreses faran aquests serveis mínims amb el personal imprescindible per portar-los a terme, un cop escoltat el comitè de vaga.
Aquests serveis mínims els prestarà, preferentment, el personal que no exerceixi el dret de vaga.
El cessament i les alteracions en el treball produïts pel personal necessari per al manteniment dels serveis mínims que determina l'article 1 seran considerats il·legals a efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, de l'Estatut dels treballadors, pel qual s'aprova el Text refós de la Llei de l'Estatut dels treballadors.
Notifiqueu aquesta Ordre als interessats per al seu compliment i trameteu-la al Diari Oficial de la Generalitat de Catalunya perquè es publiqui.
Barcelona, 23 de febrer de 2012